Gornja Radgona, 20.4. 2020

**Zadeva: Odprto pismo predsedniku vlade, ministrstvu za gospodarstvo in medijem …..obupanega podjetnika, ki je z državno pomočjo že imel 2-krat slabe izkušnje in se boji, da bo tokrat tudi tako!**

Spoštovani,

dovolite, da se vam najprej predstavimo.

Smo ena izmed večjih in uveljavljenih družinskih gostiln v Pomurju, tik ob avstrijski meji.

V podjetju, ki je registrirano kot d.o.o. je zaposlena celotna naša družina in 15 zaposlenih, ki imajo vsi pogodbe za nedoločen čas.

Vsa leta od ustanovitve smo poslovali uspešno z dobičkom, restavracija je bila dobro obiskana. Poznana je v širši okolici, od Prekmurja do Štajerske, veliko gostov imamo tudi iz sosednje Avstrije. Po desetih letih delovanja smo postali uveljavljena blagovna znamka.

V nadaljevanju navajam negativne poslovne dogodke, ki so se v poslovanju zaradi višje sile zgodili našemu podjetju in nismo, kljub obljubam, prejeli niti centa državne pomoči .

1. V letu 2015 in 2016 se je podjetje soočalo z velikim vplivom migrantov**,** saj je 150 m od gostilne potekala migrantska pot. **Posledice migrantske krize** so močno vplivale na naše poslovanje, saj je ca pol milijona migrantov hodilo mimo restavracije, ki smo jo morali zapreti.
2. V juliju 2016 se je začela **rekonstrukcija državne ceste** v neposredni bližini naše restavracije, ki se je po več mesečni zamudi končala konec marca 2017.

**Posledice izpada ca 400.000 eur prihodka smo morali reševati sami, kljub pozivom in prošnjam državi oz. Ministrstvu za gospodarski razvoj in njihovim obljubam o pomoči države zaradi višje sile.** Posledično smo zamujali pri plačah zaposlenim, plačilih dobaviteljem in bankam, državi ter tako seveda brez svoje krivde pridelali slabšo boniteto podjetja. Za zagotavljanje likvidnosti, je bilo podjetje primorano najeti dodatne premostitvene kredite in se zadolževati pri bankah.

1. **Epidemija Covid 13. marec 2020**

V mesecu februarju se je v sosednji Avstriji že začela svetovna kriza in zaznali smo upad avstrijskih gostov. Nekaj dni kasneje je kriza nastopila tudi v Sloveniji in **13.3.2020 je država z vladnim odlokom prepovedala obratovanje gostinskega lokala.**

Od tega dne nimamo več popolnoma nobenih prilivov.Trenutna situacija zelo močno vpliva na denarni tok podjetja in je močno ogrožena solventnost podjetja. Obrnili smo se na banke za manjši premostitveni kredit za izplačilo plač v mesecu aprilu 2020, da bi lahko napotili zaposlene na čakanje:

* a državna SID banka daje kredite samo nad 100.000 EUR,
* Slovenski podjetniški sklad ima samo obstoječe produkte, na katere se lahko prijavimo šele meseca maja,
* komercialne banke so nam zavrnile vse vloge, ker nimamo dovolj dobre bonitete..

Naše podjetje bo zahtevalo tudi takojšnja nepovratna sredstva v višini 100.000 EUR kot odškodnino za izpadle prihodke v višini 450.000 EUR in izgubljenega dobička v višini 90.000 EUR zaradi krivde države.

Kje naj dobimo denar za plačilo plač delavcev v naprej , da dobimo potem povrnjena nadomestila za delavce ?

Zakaj tisti gostinci , ki imajo s.p. lahko dobijo nadomestilo za mesec marec, d.o.o. pa bi naj dobili šele refundacijo nadomestil plač po izplačilu netto plač? S tem nismo vsi v enakovrednem položaju!!

Vsi naši delavci so na čakanju in so zelo zaskrbljeni , da ne bodo dobili plač v zakonskem roku . Z njihove strani se že pojavljajo grožnje o tožbah in prijavah na delovno inšpekcijo.

Država nas je pozvala, da naj ne odpuščamo, da bo za vse poskrbljeno, zdaj pa se moramo znajti, tudi po izjavah odgovornih, sami!

Sprašujemo se ali smo se odločili narobe ? Ali bi bilo boljše, da delavce takoj vse odpustimo in jih prijavimo na zavod zaposlovanje in bi se raje država ukvarjala z njimi ter bi delavci dobili nadomestila za brezposelnost?!

Državi smo v obdobju našega poslovanja poravnali več kot 1,0 mio davkov in prispevkov in te imamo poravnane tudi sedaj. Torej smo mi svoje obveznosti do države izpolnili.

Ali nam bo država tudi tokrat obrnila hrbet? Ne vemo kako naprej!

Doživljamo tudi stisko naših delavcev napotenih na čakanje, ki so v socialnih stiskah in se te samo poglabljajo.

Vemo, da se z enakimi problemi danes že srečuje tudi veliko drugih malih podjetij, saj so ukrepi prepočasni in ne dovolj učinkoviti !! Še posebej,če se primerjamo s sosednjimi državami, zlasti pa Avstrijo, Nemčijo, Švico, pa tudi Hrvaško.

1. Nujno je, da država vsem podjetnikom, ki imajo poravnane davke in prispevke še ta teden prednostno avansira plače za delavce, ki smo jih prijavili na zavod , saj bo v nasprotnem primeru kršila človekove pravice o enakopravni obravnavi vseh zaposlenih.
2. Nujno je, da država sprejme takšne ukrepe, ki bodo hitri in učinkoviti in kot je bilo obljubljeno obravnava gostinstvo in turizem kot najbolj prizadeto panogo, ki bo dejansko najkasneje izšla iz krize!!
3. Zagotovi takojšnjo likvidnost srednje velikim in malim podjetjem s prednostno obravnavo panoge turizma, zagotovi 90 % poroštvo države, saj v nasprotnem primeru komercialne banke ne bodo odobravale kreditov ter zagotovi subvencije in določena nepovratna sredstva ter premostitvene kredite tudi podjetjem s slabšo bonitetno oceno, ki pa so do sedaj poslovala z dobičkom.

 Cassa del Nonno

 Direktor Mitja Rous